A szavazóköri névjegyzékben szereplő választópolgárok jellemzően három szavazólapot vesznek át az SZSZB-től: a pártlistát állító jelölő szervezetek neveit, illetve a nemzetiségi felsorolást tartalmazó szavazólap közül az egyiket és az egyéni választókerületi képviselőjelöltek neveit, valamint a népszavazás négy kérdését tartalmazó szavazólapot. Mindehhez egyetlen borítékot kapnak. A szavazók végül az összes szavazólapot egy urnába dobják be (saját belátásuk szerint borítékban, vagy a nélkül). Az SZSZB a szavazás lezártát követően saját döntése szerinti sorrendben számolja össze a szavazatokat. A Számoljuk Együtt! Mozgalom ajánlása az, hogy először az országos parlamenti választásra leadott szavazatokat számolják meg, és csak utána kerüljön sor a népszavazási szavazólapokra, azok bonyolult kezelése miatt. Az SZSZB az országgyűlési választás szavazólapjait a szokásos módon számolja, a jogszabályi előírások nem változtak. A népszavazási szavazólapok azonban olyan sokféleképpen tölthetők ki, hogy itt nem lehetséges a szavazólapok szokásos csoportosítása az azonos szavazatok szerint. Itt külön-külön kell majd kérdésenként strigulázni a szavazás eredményét.